Vier in hof oor Sithole-moordDie vier beskuldigdes. Foto: SAPD Die vier mans wat aangekla word van die moord op die Mosambieker Emmanuel Sithole, het Dinsdag in die Alexandra-landdroshof verskyn. Die saak teen Mthinto Bhengu, Sizwe Mngomezulu, Ayanda Sibiya en Sifundi Mzimela is tot 4 Mei uitgestel. Hulle bly in aanhouding. Sithole (35), ŉ straatverkoper, is die naweek in Alexandra aangeval. Die beskuldigdes het Sithole glo genader en produkte geneem sonder om daarvoor te betaal. ŉ Rusie het ontstaan en Sithole is met ŉ mes gesteek. Hy is na ŉ plaaslike kliniek geneem waar hy later gesterf het. Foto’s van Sithole wat aangeval word en bloeiend langs die straat lê, het Sondag op die Sunday Times-koerant se voorblad verskyn. ANC-ondersteuners het intussen Dinsdagoggend buite die Alexandra-landdroshof betoog en geëis dat die verdagtes borg geweier word. David Makhura, premier van Gauteng, en Sizakele Nkosi-Malobane, LUR vir veiligheid en sekuriteit, het saam met senior lede van die Nasionale Vervolgingsgesag die hofverrigtinge bygewoon.